ธนชาตไม่ควบนครหลวงประกัน
เปิดทางหาผู้ร่วมทุนขายบริษัทระบุรวมกิจการกันภาษีกินหมด
23 ส.ค. 2554

เปิดทางหาผู้ร่วมทุนขายบริษัทระบุรวมกิจการกันภาษีกินหมด
ผู้บริหารประกันชีวิตนครหลวงไทยเผย ธนาคารธนชาตผู้ถือหุ้นใหญ่ เปิดทางหาผู้ร่วมทุน ทางเลือกที่ดีที่สุดในขณะนี้
นางจันทรจรัส บุญคุณ กรรมการผู้จัดการ บริษัท ประกันชีวิตนครหลวงไทย เปิดเผยว่า ธนาคารธนชาตที่เป็นผู้ถือหุ้นใหญ่ของบริษัท 100% ไม่มีนโยบายที่จะนำ บริษัท ประกันชีวิตนครหลวงไทย ไปควบรวมกิจการกับ บริษัท ธนชาตประกันชีวิต เข้าด้วยกัน แต่ได้เปิดทางเลือกไว้ 3 ช่องทาง คือ 1.ขายบริษัทและใบอนุญาตของบริษัท นครหลวงประกันชีวิต ออกไปทั้งหมด 2.หาผู้ร่วมทุนที่ไม่มีธุรกิจประกันชีวิตในประเทศไทย และต้องมีช่องทางในการจัดจำหน่ายที่หลากหลาย มีความทันสมัยของแบบประกันชีวิต และ 3.การหาพันธมิตรในการออกสินค้าร่วมกัน
“ทางเลือกที่สอง จะเป็นการสร้างมูลค่าเพิ่มให้กับผู้ถือหุ้นใหญ่ และ บริษัทประกันชีวิตนครหลวงไทย มากที่สุด เพราะจะทำให้ธุรกิจเติบโตได้อย่างมั่นคงและแข็งแกร่ง สอดคล้องกับนโยบายของภาครัฐที่สนับสนุนให้เกิดการร่วมทุน เพื่อเพิ่มความสามารถในการแข่งขันที่รุนแรงในอนาคต” นางจันทรจรัส กล่าว
นางจันทรจรัส กล่าวว่า สำหรับเหตุผลที่ทางธนาคารธนชาตไม่ควบรวม 2 บริษัทประกันชีวิตเข้าไว้ด้วยกัน เนื่องจากสิทธิประโยชน์ทางภาษีไม่เอื้ออำนวย หากนำบริษัทประกันชีวิตนครหลวงเข้าไปรวม เงินสำรองของบริษัทที่มีอยู่ 1 หมื่นล้านบาท จะถูกคำนวณเป็นรายได้ของ บริษัท ธนชาตประกันชีวิต และต้องเสียภาษี 30%
“30% ของ 1 หมื่นล้านบาท ก็ตก 3,000 ล้านบาท ทั้งๆ ที่ไม่ใช่รายได้ แต่เป็นเงินสำรองเพื่อรองรับการไถ่ถอนหรือจ่ายผลประโยชน์ให้ลูกค้า” นางจันทรจรัส กล่าว
นางจันทรจรัส กล่าวว่า สินค้าและฐานลูกค้าของ บริษัท นครหลวงประกันชีวิต จะเป็นแบบคุ้มครองระยะยาว เป็นลูกค้ารายบุคคล แตกต่างกับ บริษัท ธนชาตประกันชีวิต ที่จะเป็นสินค้าออมทรัพย์ระยะสั้น เป็นประกันกลุ่มสินเชื่อเป็นส่วนใหญ่ จะมีความแตกต่างกันอย่างสิ้นเชิง ไม่ทับซ้อนกันในเชิงธุรกิจ
“การควบรวมของธนาคารจะแล้วเสร็จในเดือน ต.ค.นี้ หลังจากนั้นเรายังคงขายประกันคุ้มครองระยะยาวเหมือนเดิม และธนชาตประกันชีวิตยังขายแบบเดิม โดยพนักงานธนาคารจะเสนอขายตามความต้องการของลูกค้า” นางจันทรจรัส กล่าว
สำหรับปี 2554 นี้ เป็นช่วงของการควบรวมกิจการธนาคาร บริษัท ประกันชีวิตนครหลวงไทย จึงไม่ได้ขยายฐานลูกค้าใหม่ แต่เน้นรักษาลูกค้าเก่าเป็นหลัก